<classify> WATU watatu wanashikiliwa na Jeshi la Polisi mkoani Pwani kwa tuhuma za wizi wa kompyuta mpakato saba zenye thamani ya shilingi milioni 4.2 mali ya shule ya Msingi Msoga Chalinze wilayani Bagamoyo. Hayo yalisemwa na kamanda wa Polisi mkoani humo Wankyo Nyigesa alipokuwa akizungumza na waandishi wa habari ofisini kwake na kusema kuwa watu wasiojulikana walivunja kwenye shule hiyo na kuiba vifaa hivyo. Nyigesa alisema kuwa tukio hilo lilitokea Septemba 17 majira ya usiku ambapo baada ya tukio hilo uongozi wa shule ulitoa taarifa polisi ambao walianza msako na walifanikiwa kukamata kompyuta tatu na watu hao wakiwa na kompyuta hizo.Baada ya kuzikamata kompyuta hizo bado tunaendelea na uchunguzi kwa watu wengine ambao watakuwa na hizo kompyuta nne zilizobakia ili waweze kufikishwa kwenye vyombo vya sheria,alisema Nyigesa. Katika tukio lingine Said Athuman 32 Mkazi wa mkoa wa Tanga amekamatwa kwa tuhuma za kukutwa na matairi ya pikipiki 100 na 75 ya bajaji ambayo yanadhaniwa kuwa hayakulipiwa ushuru.Alisema kuwa tukio hilo lilitokea Septemba 21 mwaka huu majira ya saa 3:00 usiku eneo la Round About kata ya Dunda tarafa ya Mwambao wilaya ya Bagamoyo.Nyigesa alisema kuwa mtuhumiwa huyo alikuwa akitumia gari aina ya Mazda Pick Up yenye namba T 135 DPU ambapo gari hilo lilikamatwa wakati polisi wakiwa doria na inadhaniwa mali hizo zilipitia kwenye bandari bubu zilizopo Bagamoyo. Pia mkazi wa Lugoba Mtupe Abdala 45 anashikiliwa kwa tuhuma za kusafirishama mbao ngumu 60 kwa kutumia gari lake aina ya Howo lenye namba za usajili T 693 CEHT 672 DSK bila ya kuwa na kibali. Aidha alisema kuwa polisi walimkamata mtuhumiwa Septemba 20 majira ya saa 12 jioni eneo la Chalinze Mzee tarafa ya Chalinze wilaya ya Kipolisi Chalinze katika mskao unaoendelea wa usiku na mchana wa kukamata wahalifu. Katika hatua nyingine jeshi hilo limewakamata watu 67 huo kwa kutuhumiwa kufanya makosa mbalimbali wakati wa msako wa kusaka wahalifu uliofanywa kwenye wilaya za mkoa. Alisema kuwa watu hao walikamatwa kwa tuhuma zikiwemo za uvunjaji,uporaji,kubaka, dawa za kulevya Bhangi, unyanganyi wa kutumia nguvusilaha,utapeli, uuzaji na utumiaji wa pombe ya moshi na kufanikiwa kukamata mali mbalimbali ambazo zilikuwa zimeibiwa.Mali hizo ni pamoja na televisheni za aina mbalimbali sita, godoro moja, jenereta, redio moja, spika tano, deki moja, redio moja mbovu na kompyuta ndogo ambapo baadhi ya vitu vimetambuliwa na wahusika na kuwataka walioibiwa vitu wafike kituo cha polisi Chalinze, alisema Wankyo. Mwisho.  <topic>: KITAIFA 